Do chimpo no ammyan,
do kayanaw no Pista no Nakapakadalos no Timplo do Jerosalem,
nayam si Jesos do pachisirosirongan saw do Timplowaw do yananaw no mayngaran so Portiko ni Solomon.
Do dawri a kayam na,
dinibon dan kadwanaw a Jodyo as nakaiyahes da sya dya a kon da,
“Nāw mori yamen a panglahlahben siras ibahey mwaya?
Samna,
anchan āngo kaibahey mo sya dyamen a malawag an oyod a imos Kristo mana engga?”
Ki tinbay sa ni Jesos a kāna,
“Inbahey ko naya dyinyo,
ki alit naya a dyi nyo a anohdan.
No makaskasdāaw saw a pinarin ko a maynamot do toray a intoroh dyaken ni Āmang ko,
siraw mangpaneknek a maynamot dyaken.
Ki syimpri manganohed kamo aba,
ta mayarig kamo do karniro saw a dyi kwa dyira.
Siraw karniro kwaw,
adngeyen daw timek kwaya.
Chapatak ko sa,
kan onotan da yaken.
Itoroh ko dyiraw abos pandan a byay da,
as polos sanchya dya machisyay do Dyos,
kan abanchiw makasodib dyira dyaken.
Ta si Āmang ko a katotorayan kan kabibilēgan,
ki intalek na sa dyaken.
An komwan,
abanchya polos makaparin a mangsodib dyirad aywan Āmang ko.
No kaoyodan na,
ki yaken kan si Āmang ko,
ki māsa kami.”
Nyaw binata ni Jesos.
Ki do dawri a chinirin Jesos,
pinirwa daranan Jodyowaw nangamet so bato a pangagsid da sya.
Ki binata ni Jesos dyira a kāna,
“Namarin ako so āro a maganay a makaskasdāaw a maynamot do panakabalin a intoroh ni Āmang ko dyaken,
kan naboya nyo sa.
Ki āngo dyirad dyaw panghapan nyo a mangagsid dyaken?”
“Agsidan namen abaymo maynamot do maganay saya pinarin mo,
an dya iyaw kapaychirin mwayas marahet a machikontra do Dyos.
Tawo ka lang,
ki pinayparin mwayaw inawan mo a machipariho do Dyos!”
initbay dan Jodyo saw.
Ki tinbay sa ni Jesos a kāna,
“Naitolas abawri do linteg nyo a inbahey no Dyos a kāna,
‘Batahen ko a inyo,
ki dyos kamo.’
No nyaya a inpaitolas ni Āpo Dyos do Masantwanaw a Tolas,
ki sigorādo a dya matādyan mana dya maponas.
Ki an komwan binata no Dyos a dyos saw nakaitorohan naw no nya chirin na,
āngo ta pagatosen nyo yaken a maychirin so marahet a machikontra do Dyos an batahen ko a,
‘Yaken Anak na’ a aran yaken a oyod pinidi kan tinoboy no Dyos a mangay do lōbongaya?
Sichangori,
an dyi ko sa parinen chakeyaw ni Āmang ko,
ki syimpri,
anohdan nyo aba yaken.
Ki maynamot ta parinen ko sa,
aran dyi nyo a anohdan yaken,
anohdan nyo pakono pariparinen ko saya tan matonngan nyo kan maawātan nyo a si Āmang,
ki myan dyaken kan myan ako di Āmang.”
Ki maynamot do nyaya a inchirin ni Jesos,
pinirwa darana pinadas a tiliwen si Jesos,
ki naditdit narana sa.
Ki do nakakaro naw dyira,
naybidi si Jesos do kabtangaw no oksongaw a Jordan do namonbawtisaranaw ni Juan do nakarahan,
as dawri danaw niyanan na.
Ki āro dana saw tawo a nangay dya,
as binatabata da a kon da,
“Si Juanaw,
ki abaw naparin na a makaskasdāaw a pagilasīnan,
ki siraya tabo inbahey naw maynamot do dya tawo,
ki oyodaya.”
Do dawri a yanan,
āro saw tawotawo a nanganohed di Jesos.